

VLADA REPUBLIKE HRVATSKE

Zagreb, 2. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o sudjelovanju Republike Hrvatske u simulacijskoj vježbi upravljanja u krizama Organizacije Sjevernoatlantskog ugovora (CMX 23) |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

**VLADA REPUBLIKE HRVATSKE**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) Vlada Republike Hrvatske je na sjednici održanoj \_\_\_\_\_\_\_\_\_\_ donijela

|  |
| --- |
|  |

**O D L U K U**

**o sudjelovanju Republike Hrvatske u simulacijskoj vježbi upravljanja**

**u krizama Organizacije Sjevernoatlantskog ugovora (CMX 23)**

**I.**

Republika Hrvatska sudjelovat će u simulacijskoj vježbi upravljanja u krizama Organizacije Sjevernoatlantskog ugovora (u daljnjem tekstu: NATO) – CMX 23 (u daljnjem tekstu: Vježba) koja će se održati u 2023. godini, a odvija se u državama članicama NATO-a, NATO strateškim zapovjedništvima i sjedištu NATO-a u Bruxellesu.

**II.**

Glavni cilj Vježbe na razini NATO-a je uvježbavanje procesa savezničkih konzultacija i kolektivnog odlučivanja u situacijama iz članaka 4. i 5. Sjevernoatlantskog ugovora, postavljenim u okvir hibridnog ratovanja.

Ciljevi Vježbe na nacionalnoj razini su:

- podizanje svijesti strateške razine odlučivanja nadležnih tijela Republike Hrvatske o sustavima i procesima upravljanja u krizama u Republici Hrvatskoj i NATO-u

- stjecanje boljeg uvida u stanje nacionalnih sposobnosti i procedura odgovora na krize i njihovu komplementarnost s NATO procedurama

- uvježbavanje i validacija procedura donošenja odluka u situacijama kolektivne obrane i hibridnog ratovanja

- validacija izrađenih elaborata o implementaciji Mjera odgovora na krize NATO-a u Republici Hrvatskoj.

Vježba je simulacijske prirode i neće zahtijevati stvarno raspoređivanje snaga na terenu.

Vježbu će provoditi ustrojstvene jedinice i osobe koje bi postupale i u stvarnim situacijama na temelju stvarnih procedura.

**III.**

U pripremi i provedbi Vježbe sudjeluju:

**-** Ured predsjednika Vlade Republike Hrvatske

- Ministarstvo vanjskih i europskih poslova

- Ministarstvo obrane

- Ministarstvo unutarnjih poslova

- Ministarstvo hrvatskih branitelja

- Ministarstvo pravosuđa i uprave

- Ministarstvo financija

- Ministarstvo mora, prometa i infrastrukture

- Ministarstvo zdravstva

- Ministarstvo gospodarstva i održivog razvoja

- Ured Vijeća za nacionalnu sigurnost

- Sigurnosno-obavještajna agencija

- Zavod za sigurnost informacijskih sustava

- CARNET – Nacionalni CERT

- Stalno predstavništvo Republike Hrvatske pri Organizaciji Sjevernoatlantskog ugovora.

**IV.**

Ministarstvo obrane može u Vježbi zatražiti sudjelovanje predstavnika:

- Tajništva Hrvatskoga Sabora

- Ureda predsjednika Republike Hrvatske

- drugih tijela koja nisu navedena u točki III. ove Odluke.

**V.**

Ministarstvo obrane koordinirat će pripremu i provedbu Vježbe na nacionalnoj razini.

Stalno predstavništvo Republike Hrvatske pri Organizaciji Sjevernoatlantskog ugovora zaduženo je za pripremu i provedbu Vježbe u Sjedištu NATO-a u Bruxellesu, Kraljevina Belgija.

**VI.**

Radi pripreme i praćenja provedbe Vježbe formirat će se Nacionalna upravljačka skupina.

Čelnici tijela iz točke III. ove Odluke, odredit će svoje predstavnike u Nacionalnoj upravljačkoj skupini u skladu s klasifikacijom Vježbe koja će biti „NATO SECRET“ i o tome pisanim putem izvijestiti Ministarstvo obrane, u roku od pet dana od dana stupanja na snagu ove Odluke.

Čelnik Nacionalne upravljačke skupine bit će predstavnik Ministarstva obrane.

Nacionalna upravljačka skupina izradit će uputu o provedbi Vježbe u Republici Hrvatskoj.

**VII.**

Tijela iz točke III. ove Odluke izradit će izvješće o sudjelovanju u Vježbi te će

ga s preslikama izrađenih vježbovnih dokumenata dostaviti Ministarstvu obrane najkasnije u roku od pet dana od završetka Vježbe.

Koordinator pripreme i provedbe Vježbe iz točke V. ove Odluke može zatražiti izvješće o sudjelovanju u Vježbi i od tijela iz točke IV. ove Odluke.

Ministarstvo obrane objedinit će dostavljena izvješća te će objedinjeno izvješće s preporukama dostaviti tijelima iz točaka III. i IV. ove Odluke.

Izvješće o rezultatima i uspjehu Vježbe koje se dostavlja NATO-u pripremit će i dostaviti Ministarstvo obrane u skladu s rokom definiranim u NATO dokumentima o provedbi vježbe.

**VIII.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O b r a z l o ž e n j e**

Redovito provođenje ciljanih simulacijskih vježbi neophodno je za dostizanje i održavanje sposobnosti upravljanja u krizama, što je jedna od tri temeljne zadaće NATO-a.

Simulacijska vježba upravljanja u krizama (*Crisis Management Exercise – CMX)* je najveća simulacijska vježba NATO-a koja se održava pod pokroviteljstvom Glavnog tajnika. Cilj Vježbe je uvježbavanje procedura upravljanja u krizama na strateškoj političkoj razini u koju je uključeno civilno i vojno osoblje u zemljama članicama, sjedištu NATO-a (uključujući Sjevernoatlantsko vijeće - NAC, Međunarodno osoblje, Međunarodno vojno osoblje, odbore i nacionalna predstavništva država članica) i u NATO zapovjedništvima.

Uključenost civilnog i vojnog osoblja u državama članicama u provedbu Vježbe omogućit će nadležnim nacionalnim institucijama upoznavanje s NATO procesima i procedurama odgovora na krize, uvježbavanje nacionalnih procedura, stjecanje uvida u komplementarnost nacionalnih i NATO procesa, procedura i koncepata te slijedom toga izradu preporuka za daljnje postupanje.

Republika Hrvatska redovito sudjeluje u CMXvježbama te se iskustva stečena sudjelovanjem značajno koriste u unapređenju nacionalnih rješenja vezanih za upravljanje u krizama, osobito kroz proces implementacije komponenata NATO sustava odgovora na krize u Republici Hrvatskoj.

Provedba Vježbe CMX 23 neće zahtijevati dodatna financijska sredstva iz Državnog proračuna Republike Hrvatske za 2023. godinu.